KIRJALLINEN KYSYMYS E-2048/01

esittäjä(t): Alexander de Roo (Verts/ALE), Torben Lund (PSE),John Bowis (PPE-DE) ja Chris Davies (ELDR) komissiolle

(13. heinäkuuta 2001)

Aihe: Veikselin jokialue vesipolitiikan puitedirektiivin kokeiluhankkeena

Puolan jokien kuningattareksi kutsuttu Veiksel on yli 1000 kilometriä pitkä ja sen jokialue kattaa 55,7 prosenttia Puolasta ja on suurimmaksi osaksi Puolan alueella. Sen vesi on erittäin huonolaatuista, koska jokeen lasketaan päivittäin 10 miljoonaa kuutiometriä viemäri- ja jätevesiä. Joki saa alkunsa voimakkaasti teollistuneesta Ylä-Sleesiasta, joka on yksi Euroopan saastuneimmista alueista, ja virtaa Krakovan historiallisen kaupungin halki. Krakovassa kaupungin jätevesien laskeminen on tarkoitus lopettaa vuoteen 2005 mennessä Ispan ja Euroopan jälleenrakennus- ja kehityspankin rahoituksen ansiosta. Veiksel virtaa edelleen Zawichostin ja Plockin välisellä alueella, joka on koko Euroopan kannalta tärkeää harvinaisten ja uhanalaisten lintulajien kuten paksujalkakurmitsan, kalalokin, pikkutiiran ja ruisrääkän pesimäaluetta. Joki virtaa myös Puolan pääkaupungin Varsovan halki, jossa käsitellään alle puolet sen jätevesistä, sekä Wloclawekin halki, jonne on rakennettu ensimmäinen ja tähän mennessä ainoa pato joen keski- ja alajuoksulle. Joen hajaantuminen ei ole vielä ongelmallista Veikselin näissä osissa, mutta pato aiheuttaa useita ekologisia ja yhteiskunnallisia ongelmia. Se pysäyttää sedimenttien liikkumisen sekoittaen niiden tasapainon ja vähentäen pohjavesivaroja joen alajuoksulla, estää kalojen liikkumisen ja lisää tulvariskiä talvella. Puolan hallitus suunnittelee uusia patoja rakennettavaksi Varsovan ja Gdanskin välille. Jos padot rakennetaan, tämä merkitsee lohen lisääntymisen loppua sivujoessa Drwecassa ja tuhoaisi ekologisesti arvokkaan Veikselin laakson ja joensuun vaikuttaen kielteisesti Itämereen. Kun Puolasta tulee Euroopan unionin jäsen, sen on täytettävä vesipolitiikan puitedirektiivin hyvän ekologisen ja kemiallisen tilan tavoitteet

vaadittuihin määräaikoihin mennessä ja toteutettava yhtenäinen vesialueiden hoito. Puolan olisi myös estettävä kaikkien vesien tämänhetkisen ekologisen ja kemiallisen tilan heikkeneminen. Jäsenehdokasvaltiona Puolan on myös pantava täytäntöön elinympäristödirektiivi, jolla edistetään Natura 2000 -verkoston perustamista, mitä myös vesipolitiikan puitedirektiivissä edellytetään. Toimet, joihin kuuluu joidenkin elinympäristöjen ja lajien suojelu, on jo aloitettu Veikselin jokialueella. Laajat alueet Veiksel-joen laaksosta on osoitettu kuuluvaksi Natura 2000 -verkoston alueisiin, mutta hanke on uhanalainen uusien patojen rakentamista koskevien suunnitelmien takia.

Aikooko komissio harkita avustusehdotuksen antamista Puolan viranomaisille vesipolitiikan puitedirektiivin täytäntöön panemiseksi ajoissa osoittamalla Veikselin jokialueen yhtenäisen vesialueiden hoidon kokeiluhankkeeksi, jota rahoitettaisiin Ispan tai EU:n muilla varoilla? Jos Veikselin jokialueen hanke onnistuu, se voisi olla mallina vesipolitiikan puitedirektiivin täytäntöönpanolle muualla Keski- ja Itä-Euroopassa.

Günter Verheugenin komission puolesta antama vastaus

(6. syyskuuta 2001)

Komissio on arvoisan parlamentin jäsenen kanssa yhtä mieltä siitä, että Veiksel-joen veden laatuun samoin kuin kyseisellä jokialueella elävien lajien ja niiden elinpaikkojen suojeluun on syytä kiinnittää huomiota. Komissio jatkaa patojen rakentamista Veiksel-jokeen koskevan ehdotuksen tarkkaa seurantaa.

Vesipolitiikan puitedirektiivin täytäntöönpanon yhteydessä on ohjeasiakirjoja suunniteltu testattavan koejokialueilla. Tässä tarkoituksessa valitaan noin 10 jokialuetta tai jokialueen osaa sekä jäsenvaltioista että ehdokasmaista. Tällä hetkellä kehitellään valintakriteerejä sen takaamiseksi, että valitut jokialueet ovat edustavia ja sijoittuvat laajalle alueelle eri puolille Eurooppaa. Veiksel-joki tulisi varmasti kyseeseen koejokialue-ehdokkaana. Jos Puolan viranomaiset tekevät tällaisen ehdotuksen, komissio arvioi sitä samoista lähtökohdista kuin kaikkia muitakin ehdotuksia.

Mitä yhteisön rahoitukseen tulee, komissio suhtautuisi erittäin myönteisesti Puolan viranomaisilta Phare-ohjelman puitteissa tulevaan hanke-ehdotukseen, joka liittyisi yhteisön vesipolitiikan puitteista annetun direktiivin 2000/60/EY(1) täytäntöönpanoon. Tällainen hanke voisi pitää sisällään Veiksel-joen jokialueen yhtenäisen hoidon.

(1) EYVL L 327, 22.12.2000.